
Légierők együttműködésének lehetőségei a visegrádi országokban

Kulcsszavak: V4;katonai együttműködés;légierők;NATO;Baltic Air Policing
Kutatásom fókuszában a cseh, lengyel, magyar és szlovák légierők együttműködésének lehetőségei állnak, melyek az eddigi közös katonai szolgálatok, a négy légierő képességeinek összehasonlítása, valamint a területen kimagasló szaktekintélyek véleménye és tapasztalatai alapján kerültek feltérképezésre. Bevezetésként fontosnak tartottam továbbá a Visegrád Csoport bemutatását.
Katonai területen belül is egy olyan specifikus haderőnemet nézve, mint a légierő, szeretnék választ adni a következő kérdésekre: lehetséges-e egyáltalán egy potenciális együttműködés kialakítása Csehország, Lengyelország, Magyarország és Szlovákia légiereje között? A különböző országok szemszögéből nézve van-e elég hajlandóság, kapacitás és infrastruktúra egy ilyen kooperáció megvalósításához? Ha nem, mik azok a tényezők, amelyek gátat szabnak ezeknek a terveknek? Ha lehetséges egy légierők között együttműködés létrehozása, az mely területeken lehetséges, illetve hogyan lehetne ezt a legcélravezetőbben kivitelezni? Ezen kérdések megválaszolásához nélkülözhetetlennek tartom a visegrádi országok korábbi katonai együttműködésének elemzését, illetve a négy légierő képességeinek és eszközállományának számbavételét. Mélyinterjúk készítése során olyan adatok és szempontok kerültek megvilágításba, melyek innovációval szolgálhatnak az általam vizsgált területen. A különböző szakirodalmak feldolgozása során egyaránt megvilágításra került a cseh, a lengyel, a magyar és a szlovák álláspont.
Kutatásom során arra a megállapításra jutottam, hogy a V4 légierős együttműködésnek van létjogosultsága, azonban a jelen eszközökkel ez csakis NATO keretek között lehetséges. Egy ilyen együttműködés legfőbb céljaként a közös NATO légtér védelme lett kiemelve, legnagyobb akadályként pedig a tagországok eltérő politikai gondolkozása fogalmazódott meg. Lehetséges szinergiákként a következőket tártam fel: képzések, gyakorlatok, oktatás; pilótakiválasztás, toborzás; radaradat csere; légtérvédelem (NATO Baltic Air Policing); repülésbiztonság.
Összességében dolgozatomban sikerült feltárni mindazon tényezőket, melyek meghatározóak a Visegrád Csoport légierőinek együttműködése szempontjából, illetve sikerült megvilágítani a kooperáció lehetséges területeit, mely kezdetektől a kutatás fő célját képezte.



